P r e d k l a d a c i a   s p r á v a 

      Delegácia Slovenskej republiky vedená predsedom vlády SR Mikulášom Dzurindom sa v dňoch 20.-21. novembra 2003 vo Varšave zúčastnila na pravidelnom summite predsedov vlád členských krajín Stredoeurópskej iniciatívy (SEI).

      Zasadnutiu predsedal Leszek Miller, predseda vlády Poľskej republiky, ktorá je predsedníckou krajinou SEI v roku 2003. Plenárne zasadnutie predsedov vlád dňa 21. novembra 2003 bolo venované výmene názorov na politickú situáciu v regióne SEI a na určenie úlohy SEI v procese rozširovania EÚ.

      Predsedovia vlád vyzdvihli dôležitosť procesu rozširovania EÚ, ktorý by mal zostať aj naďalej otvorený. V tejto súvislosti uvítali iniciatívu EK Širšia Európa, zameranú na spoluprácu EÚ s jej susedmi, ktorá má prispieť k posilneniu bezpečnosti, stability, demokracie a ďalšieho rozvoja v celej Európe. Vzhľadom na historické zmeny v súčasnej Európe bude cieľom SEI podpora a asistencia jej členských štátov EÚ novým kandidátskym krajinám v ich prístupových procesoch do euroatlantických štruktúr. 

      Predsedovia vlád na summite schválili Záverečný dokument, ktorý sumarizuje základné myšlienky stretnutia. Zároveň prijali Akčný plán SEI na roky 2004-2006 a vzali na vedomie Správu o implementácii Akčného plánu SEI z rokov 2002 – 2003. Na vedomie vzali aj Zakladaciu chartu Univerzitnej siete SEI. 

      Paralelne so summitom predsedov vlád sa uskutočnilo aj 6. Ekonomické fórum SEI a Fórum mládeže.

      V roku 2004 preberie na základe rotačného postupu predsedníctvo SEI Slovinsko. Vzhľadom na to, že SR bude predsedať SEI v roku 2005, bude od roku 2004 členom Trojky.